
A CSR tevékenységek közösségekre gyakorolt hatása



TDK kutatásomban a CSR tevékenységek, vagyis a vállalatok társadalmi felelősség vállalásának közösségi hatását vizsgálom a Tamási kistérség településeinek kisközösségeiben. Vizsgálatomat a Nemzeti Fejlesztési Ügynökség leghátrányosabb helyzetű kistérségekkel foglalkozó programirodája által meghirdetett „A leghátrányosabb helyzetű kistérségek és a felsőoktatás együttműködési programja” keretében megkötött Tamási és Simontornya Városkörnyéki Önkormányzatok Többcélú Kistérségi Társulás- Kaposvári Egyetem együttműködés során végeztem.
Andragógia szakos hallgatóként úgy gondolom, egy humán területen, felnőttekkel foglalkozó szakember feladatai közé tartozik a vállalat polgárait és stakeholdereit érintő társadalmi problémák figyelemmel kísérése, a cég CSR folyamatának kidolgozása és menedzselése is. Témaválasztásom indoklása is ezzel magyarázható. A jövőben humán munkatársként szeretném ösztönözni munkahelyemet ilyen jellegű tevékenységek végzésére, de ehhez tisztában kell lennem, hogy az egyik legfontosabb cél, a közösségfejlesztés megvalósul-e a külső érintettek esetében is, hogy aztán a benchmarking módszer segítségével át tudjam ültetni a vállalat közösségének fejlesztésébe.
Egy CSR tevékenység megvalósítása során az adott társadalmi probléma felkarolása mellett közösségfejlesztés, közösségépítés is megjelenik, mind a vállalaton belül, mind az adott településen, településrészen vagy intézményben, ahol az végbemegy. Ezáltal az adott vállalati közösség- és a külső környezet is- fejlődik, összekovácsolódik és megerősödik, elősegítve ezzel a vállalaton belül a hatékony munkavégzést, mely a vállalat munkafolyamatára és profitszerzésére is pozitív hatással lehet.
Vizsgálatom, és dolgozatom megírásának megkezdése előtt három hipotézist állítottam fel, amelyek egyéni interjús és kérdőíves vizsgálatom alapjául szolgáltak:
 A Tamási késtérségben is jelen van a CSR tevékenység, de elsősorban nagyvállalatok kezdeményezéseként, és nem a helyi vállalkozók által.
 A lakosság döntő többsége nincs tisztában a vállalatok társadalmi felelősségvállalásának jelentésével, céljával.
 A CSR tevékenységnek van közösségre gyakorolt hatása.
Kutatásomat, az eredmények tükrében ki szeretném terjeszteni a kistérség egészére, valamint a vállalatok oldaláról is meg szeretném vizsgálni, hogy megvalósul-e a közösségfejlődés, közösségépítés e tevékenységek által.




